Baba langs Vrystaatse grondpad gevindArgieffoto Brig. Billy Jones, woordvoerder van die polisie, het gesê ŉ sersant verbonde aan die Bethlehem-polisiestasie het plase in die omgewing besoek en was omstreeks 14:00 op pad terug toe ŉ voetganger haar langs die pad gestop het. “Die voetganger het gesê hy het langs die pad gestap toe hy ŉ baba hoor huil het. Hy het in die lang gras gesoek en op ŉ baba afgekom wat in komberse toegedraai was. Sy het ŉ doek, ŉ wit truitjie en ŉ gebreide mussie aangehad,” het Jones gesê. Die sersant het die baba na die Phekolong-hospitaal geneem waar dokters gesê het sy is na raming vier of vyf dae oud. Die baba was in ŉ stabiele toestand, maar baie honger, het Jones gesê. “Dit is nie in dié stadium duidelik wie die baba daar gelos het of hoe lank sy daar gelê het nie. Die polisie is op soek na haar ouers en vra mense met meer inligting om met hulle in verbinding te tree.”